Papersnake/gushiwen huggingface dataset:
张都统怀古四首
郭印（宋代）

世浊求清笑屈平，时清把钓诧严陵。
行藏有道君应解，独倚危楼高处层。
暂山
舒岳祥（宋代）

薄暮悲欢意，无家去住间。
三间临水屋，半树夕阳山。
石雨疏成密，沙潮去未还。
数旬成卧病，转成转多艰。
桃园忆故人 思倩倩表妹
沈宜修（明代）

故人别后空明月。倏忽清明时节。帘外子规啼彻，芳草春丝结。

节节一水同吴越。愁看东风吹歇。世事浮云升灭，休问凉和热。
玉楼春·燕
宋徵舆（清代）

雕梁画栋原无数，不问主人随意住。红襟惹尽百花香，翠尾扫开三月雨。
半年别我归何处？相见如将离恨诉。海棠枝上立多时，飞向小桥西畔去。
过马十娘墓（二首）
马如玉（明代）

花月人千古，乾坤土一抔。
霜疑铅粉剩，苔认翠钿留。
孤冢埋幽恨，寒烟怆暮愁。
相看怜病骨，清泪洒松楸。
夏日与綦毋居士昱上人纳凉
皎然（唐代）

为依炉峰住，境胜增道情。凉日暑不变，空门风自清。

坐援香实近，转爱绿芜生。宗炳青霞士，如何知我名。
扈跸建康道中值雪二首
曹勋（宋代）

玉界琼田处处村，群山缭白晓云昏。
圣君缟素天垂应，三白飞花奉至尊。
杂兴
石沆（明代）

饱罢披书便理瓜，闲中谁道没生涯。
遣情亦要宽沽酒，醒睡还须窄煮茶。
细草篱根侵病菊，古苔阶面覆残花。
傍人不解侬家事，只道贪闲不管家。
喜弟妹相聚
范纯仁（宋代）

宦游离索每相望，弟妹俱来喜莫量。言笑从容忘世味，盘筵简率任家常。

清朝幸免鸰原急，白首欣逢雁序长。安得身閒归里社，一尊共醉乐时康。
题梅树君竹楼编诗图
崔旭（清代）

我生有癖爱钞诗，残编败壁搜无遗。沽上梅三更好事，口吟手写不知疲。

大张铁网操选政，不但心专气亦横。编罢邑人编郡人，我如六国遭兼并。

更画欲起竹间楼，著君编诗坐上头。牙签错落排甲乙，清风入户吟声幽。

此楼从君意中有，此编傥传千载后。后人见诗如见楼，诗卷长留楼不朽。

君不见宋相寇公国号莱，官居鼎鼐无楼台。万事不如编诗好，何日我歌归去来。
送赵季文之湖州
王鉴（魏晋）

东风官柳绿生烟，江上飞花送客船。人醉离亭金凿落，马嘶芳客锦鞍鞯。

清溪绕屋浑如画，白酒盈尊不论钱。遥想政成多暇日，好诗随意入新编。
同李洗马入馀不溪经辛将军故城
皎然（唐代）

惨惨寒城望，将军下世时。高墉暮草遍，大树野风悲。

壁垒今惟在，勋庸近可思。苍然古溪上，川逝共凄其。
鹦鹉
杜牧（唐代）

华堂日渐高，雕槛系红绦。故国陇山树，美人金剪刀。

避笼交翠尾，罅嘴静新毛。不念三缄事，世途皆尔曹。
偈
释应端（宋代）

六合倾翻劈面来，暂披麻缕混尘埃。因风吹火浑闲事，引得游人不肯回。

坏不坏，随不随，徒将闻见强针锥。太湖三万六千顷，月在波心说向谁。
蓦山溪
蔡伸（宋代）

疏梅雪里，已报东君信。冷艳与清香，似一个、人人标韵。晚来特地，酌酒慰幽芳，携素手，摘纤枝，插向乌云鬓。
老来世事，百种皆消尽。荣利等浮云，谩汲汲、徒劳方寸。花前眼底，幸有赏心人，歌金缕，醉瑶卮，此外君休问。
刘向二首 其二
朱淑真（宋代）

王氏滔天擅国权，可堪恭显厕其间。屡形天谴君非悟，徒使宗臣每犯颜。
上张弘靖相公
王建（唐代）

传封三世尽河东，家占中条第一峰。旱岁天教作霖雨，

明时帝用补山龙。草开旧路沙痕在，日照新池凤迹重。

卑散自知霄汉隔，若为门下赐从容。
次韵赵太史尔锡喜灯花见寄
潘希曾（明代）

萧条空斋夜，灯烬花蕊灿。故人忽诗来，尺素写强半。

取诗就灯窥，读之百忧散。锵然球玉鸣，烂若盘珠转。

缅怀琼瑶报，面目良有腼。想当孤咏时，焚香坐清宴。

深忧渺江湖，信断衡阳雁。兵戈久未息，畴与当一面。

空抱济世奇，回肠不成断。啸歌自发舒，托寓复冲淡。

旨哉非浪言，三复吾不厌。起舞唾壶缺，顾影巾纱岸。

空囊获至宝，富贵俄可办。灯花信有徵，钱财奚足愿。
临丹青阁
萨都剌（元代）

飘然身在紫芝峰，翠壁丹崖有路通。杰阁凌烟欲飞去，乱山无数夕阳中。
溽暑作古意六首 其三
陈谟（明代）

溶溶雨沼波，宿来得新鱼。但看萍无踪，始悟鱼安居。

莫照钗头花，钗落惊双凫。
偈颂七十二首
释祖钦（宋代）

阿师昨日赴村斋，几被他人一窖埋。
暴雨卒风回避得，也成平地露尸骸。
病起蚤朝马上口占示同列
倪元璐（明代）

澹月趁霜白，僵钟不自聊。马圆刘驾梦，酒激汝阳朝。

天子正怀渴，侍臣犹病痟。寒号虫是我，敢向凤池骄。
麻姑山七古寿主簿母
卓田（宋代）

麻姑之山高接天，世言中有麻姑仙。
朱颜玉扑镇长在，不知阅世经几年。
问此仙今在何许，当初果是谁家女。
似因一念天人寰，已作人间夫妇缘。
初说道人亦仙客，帝遣人间司翰墨。
后来生得宁馨儿，意其得此仙为妻。
祗今源源产仙裔，芝兰玉树生庭砌。
翩翩已作鸾凤飞，看看又是麒麟瑞。
麻姑本是神仙妻，祗今又产神仙儿。
阿儿举酒为母寿，问母出世当何时。
母言不记年与代，但知景物依然在。
于时天宇重清霜，更经浃日生新阳。
祥烟蔼蔼瑞气拥，后张宝盖前旌{旌生换童}。
乐声隐隐钧天长，满空鸾鹤交飞翔。
月娥神女更导送，琼琚玉佩声丁当。
明星一点光满室，此是仙妃诞生日。
霜标雪操冰玉姿，生与梅花共时节。
定知不比百卉凡，结子如羹味应别。
君不见君家鼻祖唐兴初，日与房杜为朋徒。
阿母见之惊且呼，亟将馔肴供欢娱。
后来夹辅龙姿主，果作凌烟名宰辅。
至今孙子又复然，史君开府知其贤。
一朝罗致来幕下，鲜鲜绿水同红莲。
我闻吉星聚会民之福，它年事业于今卜。
萱堂戏彩雅意足，日月临长醉醽醁。
更将何物比遐龄，麻姑山色年年青。
秦闺怨 其二
殷济（唐代）

春至感心伤，低眉入洞房。征夫天外别，抛妾镇渔阳。

有意连新月，无情理旧妆。长流双睑泪，独恨对芬芳。
寄從弟
释保暹（宋代）

天外迹如萍，何人慰远情。
烟霄滞秋薦，水国废春耕。
旅梦寒应断，吟髭白恐生。
无因话消息，一雁度江城。
相和歌辞。长门怨
卢纶（唐代）

空宫古廊殿，寒月照斜晖。卧听未央曲，满箱歌舞衣。
咏法藏寺古松
李锴（清代）

造物无馀力，孤生此物奇。钩盘容一骋，局促殆相持。

骨耸青麟容，斑丛赤豹皮。雷声如解作，龙战不披靡。

势薄秋空黑，根蟠大壑危。长风有时下，万里为之吹。

孔盖邀天步，金铜助佛仪。介龟终解甲，灵怪亦何为。
送倪豹岑前辈诣京师
陈亮畴（清代）

立马苍茫问所之，最难言别送君时。天涯杯酒同歌哭，霄汉觚君托梦思。

十丈尘沙吹不散，万条烟柳赋将离。桑乾欲渡须舟楫，莫向商山茹玉芝。
玉雪亭 其六
陈樵（元代）

花绕亭台水绕门，壶中别是一乾坤。银蟾飞去秋无色，白石长来云有根。

树印蚪枝翻画谱，僧调獭髓补诗痕。相如健笔谁堪继，好骋词华赋兔园。
苏幕遮 对雪
张素（宋代）

冻云浓，寒雾起。万片鹅毛，堆积空庭里。玉树玲珑摇冷砌。

今夜空乌，怎样枝头寄。

画帘垂，朱户闭。独自围炉，遥想人天际。季子貂裘应已敝。

叮嘱琼花，莫洒南来骑。
早秋
邓深（宋代）

风入题诗叶，清音已奏商。
夜来堪简册，客至更衣裳。
次第征鸿到，还令团扇藏。
人情兼物意，殊觉漫炎凉。
颂古三十八首
释从瑾（宋代）

剃头头光生，洗脚脚清爽。
脱衣上闲眠，抓著通身{左疒右养}。
送夔州班使君
司空曙（唐代）

鱼国巴庸路，麾幢汉守过。晓樯争市隘，夜鼓祭神多。

云白当山雨，风清满峡波。夷陵旧人吏，犹诵两岐歌。
和竹轩张史君来字韵二首
王迈（宋代）

金凤传呼紫马来，壶山真面气佳哉。
朝天有路鹿呈瑞，应物无佳鸥不猜。
黍穋熟时农洗甑，芰荷香客衔杯。
官穹职峻人俱羡，最羡斑衣舞老莱。
送僧入三峰
释仲皎（宋代）

上人瞿昙裔，律身玉无瑕。
力究毗尼论，注汪海无涯。
振锡复何许，三峰隐苍霞。
堂上大道师，灵芝发根芽。
相见涌法施，冬冬鼓声挝。
上人从之游，勿惮岁月遐。
坐待霜露熟，香风散天葩。
清平乐·繁华锦烂
柳永（宋代）

繁华锦烂。已恨归期晚。翠减红稀莺似懒。特地柔肠欲断
。不堪尊酒频倾。恼人转
转愁生。□□□□□□（脱字），多情争似无情。
五派 云门
释普鉴（宋代）

三句都将一串穿，等闲挂向御楼前。几多行客眼定动，东海鲤鱼飞上天。
闺怨
贾蓬莱（元代）

露颗珠团团，冰肌玉钏寒。
杏梁栖只燕，菱镜掩孤鸾。
残树枯黄遍，圆荷湿翠乾。
绣帘生色画，窗下带羞看。
护国寺秋吟 其六
白玉蟾（宋代）

犬吠月如昼，马鸣人渡桥。更无诗与酒，虚度可怜宵。
偶题
殷尧藩（唐代）

越女收龙眼，蛮儿拾象牙。长安千万里，走马送谁家。
端午帖子·太上皇后阁
周必大（宋代）

问安勅使马如飞，络绎时新奉母慈。
蜀产吴包何足道，蟠桃熟处是瑶池。
湖上
郑孝胥（清代）

漠漠云阴敛晓光，平波才欲倒垂杨。诸峰尽在微濛里，今日西湖是淡妆。
祗答天平庞相公
宋祁（宋代）

白玉堂中旧演纶，赤帷裳底老班春。
攫煤自省非尝饭，投杼徐知不杀人。
常恐虚名遭吓鼠，宁防平路解摧轮。
由来辨谤须君宰，收得江鱼未葬身。
秦茂功出按江右 其二
文徵明（明代）

大江西下号繁雄，宣察遥烦绣斧公。斥壤须怜新喋血，远人应识旧乘骢。

一时风节埋轮上，千里江山揽辔中。珍重咨询臣子事，愿将民隐达宸聪。
赠朱编修
王绂（明代）

朱君乃是青云器，读书不负平生志。向曾龙跃禹门雷，跳浪翻空应得意。

声名藉藉动京华，策对明廷众所誇。鳌首已攀蟾窟桂，马头还看凤城花。

斯文仰羡增光显，称述犹存赠行卷。铿锵金石韵相宣，远大期君意非浅。

君今宠擢登銮坡，玉树花深响佩珂。五色文章成黼黻，九天光采动星河。

嗟予久已闻英誉，势比云泥固难会。年年枯死案头萤，四十无闻何足畏。

不期邂逅同清朝，菲才未免旁人嘲。痴蝇附骥亦致远，托身愿结青云交。
哭弟后得李仲子能茂损书及古近体六章病甚勉酬一律
王世贞（明代）

伤心万事一身孤，名尽犹堪借子无。任使暗投毋按剑，那能逆旅便酬珠。

将苞日彩终巢阁，欲血霜啼好过都。见说胡郎诗薮就，龙门咫尺在菰芦。
为鲤南四弟家修写梅系以八绝句 其三
曹家达（清代）

当年和靖托良谋，大好湖山占上游。秾李夭桃争后起，任凭经过不回头。
移居图二首 其二
陆文圭（元代）

细君散髻抱婴儿，底事移家不皱眉。有句曾嘲穷处士，四婆元自解吟诗。
春日闲望有感
寇准（宋代）

水乡春气变新正，风物光荣异帝城。
闲步偶寻芳草色，空林独听野莺声。
烟霞未得从幽兴，吟赏潜悲减旧情。
燕麦杨花自摇荡，不知离客困南征。
题雱祠堂
王安石（宋代）

斯文实有寄，天岂偶天才。
一日凤鸟去，千秋梁木摧。
烟留衰草恨，风造暮林哀。
岂谓登临处，飘然独往来。
送人润州寻兄弟
齐己（唐代）

君话南徐去，迢迢过建康。弟兄新得信，鸿雁久离行。

木落空林浪，秋残渐雪霜。闲游登北固，东望海苍苍。
再得旨退褒山成三偈代违和守钱公 其一
释清远（宋代）

住山久有烟霞疾，得请放还麋鹿群。厚意于公殊未报，深禅聊复对炉薰。
劝醇甫酒
项安世（宋代）

欲劝临歧酒一卮，若为啼笑若为词。
情怀作恶中年后，亲友相分久病时。
少壮岂知人寂寞，庭闱方待子飞驰。
饮阑百丈牵江去，挂起西川五色旗。
百字碑
吕岩（唐代）

养气忘言守，降心为不为。动静知宗祖，无事更寻谁。

真常须应物，应物要不迷。不迷性自住，性住气自回。

气回丹自结，壶中配坎离。阴阳生返复，普化一声雷。

白云朝顶上，甘露洒须弥。自饮长生酒，逍遥谁得知。

坐听无弦曲，明通造化机。都来二十句，端的上天梯。
长安送柳大东归
白居易（唐代）

白社羁游伴，青门远别离。浮名相引住，归路不同归。
雨中望蓬莱山
张君房（宋代）

重帘垂密雨，孤梦隔秋宫。红炉九华暗，香消芳思融。

仙忻望不及，鹤信遣谁通。但云许玉斧，宁知张巨公。
与诸人集陈公美书堂观雪以朔雪洗尽烟岚昏为韵探得烟字
谢逸（宋代）

踏雪敲门愧履穿，孟公饮我酒盈船。捲帘光动山人帐，入户寒侵坐客毡。

急洒江村迷静练，深藏茅舍认孤烟。明年策马长安去，谁念清吟孟浩然。
冥鸿阁即事四首
白玉蟾（宋代）

瑞香蓓蕾破寒晴，稚子呼为紫素馨。
万斛幽香量不尽，霜风吹送暮天青。
瓶菊
徐炳（清代）

如云高髻半横陈，直向壶中认后身。诗到秋来归雅淡，花从霜后见精神。

开怀且喜陶元亮，小隐惭非郑子真。识得化工增减法，此心何处不生春。
送赵胜仲赴廷试
李吕（宋代）

过眼纷纷乱骕骦，谁知龙种不寻常。
更生学苦藜分照，长吉诗多锦作囊。
已作怒鹏横绝汉，更随鸣凤集高岗。
天将一第酬寒士，分付宗枝亦有光。
次韵答蒋明府先生
黄溍（元代）

文章不经济，耽书或成淫。偶从长者游，稍窥古人心。

不琢岂非玉，无弦孰为琴。岁宴灯火微，江阔鱼龙深。

愿言报嘉贶，安得双南金。
融堂对月
钱时（宋代）

蛮触封疆奈若何，天公老眼自驱磨。
六窗洞彻无遮障，此夜融堂得月多。
挽汝南袁君
何梦桂（宋代）

一曲哀歌行道难，满堂试听一潸然。两儿青紫开荣路，五世曾玄送暮年。

乔木受风危易撼，孤舟排浪险终全。故丘狐首君无憾，寒食年年洒墓阡。
送费茂和二首 其一
周紫芝（宋代）

谁言令尹拙催科，鞭朴当如岂弟何。楼下久传于蔿曲，人间方唱纥那歌。

虎知低首须应杀，雉已将雏不可罗。太史若书神爵传，慈祥未愧昔人多。
依韵和永叔景灵致斋见怀
梅尧臣（宋代）

翰林文字本雄强，况复斋祠向静坊。
高树黄鹂无去意，深廊朱静动微凉。
不嗟门外尘沙苦，只觉壶中岁月长。
庭下阴苔未教扫，榴花红落点青苍。
苏州元日郡斋感怀，寄越州元相公、杭州白舍人
李谅（唐代）

称庆还乡郡吏归，端忧明发俨朝衣。首开三百六旬日，

新知四朝九年非。当官补拙犹勤虑，游宦量才已息机。

举族共资随月俸，一身惟忆故山薇。旧交邂逅封疆近，

老牧萧条宴赏稀。书札每来同笑语，篇章时到借光辉。

丝纶暂厌分符竹，舟楫初登拥羽旗。未知今日情何似，

应与幽人事有违。
咏鸬鹚
王猷（南北朝）

曾辞巢鹤羡江鱼，吞吐由人不自舒。却笑生涯随水鸟，低垂甘啖唾残馀。
兄弟 其五
曹端（明代）

举世谁亲兄弟亲，原从一气上分身。今人各自私妻子，不认同胞共乳人。
丰干寒拾赞
释心月（宋代）

双磵底，五峰前。
块石上，磨松烟。
多无一两字，少有三百篇，
明明此意落谁边。
和胡端约岩桂六首
蔡戡（宋代）

万妃蕊佩影珊珊，沉水薰肌粟玉颜。
曾记广寒吕里见，谁移仙种下人间。
仲春有怀
张栻（宋代）

想见城南春水深，春来夜夜动归心。
隔墙季子应无恙，为托飞鸿寄好音。
夜吟
张耒（宋代）

帘卷凉侵户，窗虚月过帷。
高桐清露湿，深柳夜蝉嘶。
断绩银河清，欹斜斗柄移。
风来高叶报，伏近候虫知。
陶令尊无酒，潘生鬓有丝。
将何慰愁寂，倚杖独题诗。
摸鱼儿
赵崇（宋代）

卷珠帘、几番花信。轻寒犹自成阵。一年芳事如朝梦，容易绿深红褪。寒食近。惟自有、断肠垂柳禁春困。琐窗深静。悄叠损缕衣，凝尘暗掩，金斗熨清润。

章台恨。准拟芳期未稳。旧游细把重忖。鉴鸾钗凤平分久，留取年时心印。谁与问。待试写花笺，密寄教郎认。妒香怜粉。欲写却还羞，轻颦浅叹，字字揽方寸。
读秦纪七绝
刘克庄（宋代）

怒发君山俄见赤，威驱海石亦遭鞭。
儒生曰山东无盗，方士云海中有仙。
次韵王季雄初春
汪晫（宋代）

春事年年兴不穷，野塘冰泮雪初融。
烧痕仿佛草萌绿，树影扶疏梅萼红。
莫恨一生今老大，还知万事本虚空。
饥贫渴饮存吾道，尺雪今年贺岁丰。
和石昌言学士官舍十题 其五 萱草
梅尧臣（宋代）

人心与草不相同，安有树萱忧自释。若言忧及此能忘，乃是人心为物易。
倩女离魂图
郑思肖（宋代）

有心谁怕铁为墙，直透虚空未易量。若问合离真伪事，满池绿水笑鸳鸯。
将至寿州先寄知府龙图三首 其一
郭祥正（宋代）

感公招我欲论诗，故岁新年颇后期。冰塞大江舟渡晚，雪迷官道马行迟。

深深画戟双开处，浅浅梅花半绽时。北阙除书应已到，愿陪祖帐捧琼卮。
多雨
曾巩（宋代）

嗟江之滨地多雨，冬雷不收开蛰户。
阴气浊晦化为雾，或云于山水于礎。
杂花万株红与紫，腊风吹开不可数。
入春十日寒始至，春气欲归寒格住。
群山巉空霜相亘，摧折草木何可御。
霖倾潦汹那复止，穹林大丘灭无渚。
及今孟夏理宜热，重裘无温坐当午。
四时云然了安谓，吁吾有愁谁可语。
沁园春 壬子和人为寿用止酒韵
张野（元代）

身世飘零，勋业何成，鬓华渐生。记去年欢笑，遨游帝里，今年憔悴，卧病江城。直道难行，浮名识破，正要生平两眼明。心无歉，但世间公论，自有人评。竹风萧飒初停。算何境、能如梦境清。问命之穷达，三杯酒软，身之去就，一叶舟轻。毁誉从他，醉醒在我，赢得篷窗听雨声。秋江上，更莼鲈无限，鸥鹭多情。
赠别白忻州
范梈（元代）

昔年上都门，送君作太守。今年太守来，失喜狂欲走。

问知郡中太，称冤不容口。强欲对酒歌，愁引杯去手。

古来选郡监，本为奸慝纠。岂宜肆其私？锻炼易妍丑。

幸逢贤执法，白日云雾剖。快马归并汾，且以慰慈母。

失身落州县，兹事无不有。君子善奉持，凡百淑尔后。

排难与解纷，吾愧鲁连友。明年江之南，得寄消息否？
败荷鹡鸰图
唐寅（明代）

飞唤行摇类急难，野田寒露欲成团。
莫言四海皆兄长，骨肉而今冷眼看。
高宗
王十朋（宋代）

贞观基图极盛隆，谁将神器付昏童。倒持剑柄归房闼，仙李枝柯一剪空。
论诗绝句三十首 其十七
赵清瑞（清代）

宋体唐巳开，郊岛尚寒瘦。
诗派图西江，同异须冥叩。
次韵许叔温赋龙学铁杖歌
释德洪（宋代）

君不见楚竹虚心劲如铁，上有娥英洒清血。岁寒姿含悽怆情，乱点馀花涴高节。

又不见南山紫藤亦清雅，过头标致宜老者。一簪华发乌角巾，瘦拳扶之立松下。

何如我公蓄神物，铿然振之露风骨。横拈倒用惊老禅，劲如紫藤节如竹。

个是云门真正脉，不学芭蕉空指月。十方都在此杖头，视之不见纤毫隔。

说禅游戏时卓地，魔外狐禅俱胆碎。仙郎闻是旌阳孙，文章自宜掌帝制。

从来诗句人争说，时出一篇慰衰薾。此篇秀如望秋山，奇峰自献晴云灭。

朅来酬唱已厌饫，与公倾倒良有素。岂惟但和铁杖诗，追从已办登山屦。
闻傅氏庄紫笑花开急棹小舟观之
陆游（宋代）

日长无奈清愁处，醉里来寻紫笑香。
漫道闲人无一事，逢春也似蜜蜂忙。
寄大名程资政琳
欧阳修（宋代）

龙门长恨晚方登，便以忘年接後生。
谈剧每容陪玉麈，饮豪常後困金觥。
冰开御水春应绿，云破淮天月自明。
醉倒离筵听别曲，醒来犹尚记余声。
登祥云庵谒东林明首座
释正觉（宋代）

伐木清哦癖在肠，握筇苍磴履重霜。
玲珑堕壑乳泉响，萧瑟到门松吹香。
高寒夜雨冻一色，虚净晓云流五光。
社散荷枯有遗友，目青须发半沧浪。
送连推黄端简赴班
李昴英（宋代）

别我谷之盘，今谁似二难。
西江诗种好，南斗剑光寒。
千里依莲重，三年食薜安。
头班人品称，春意暖征鞍。
忆蜀地佳人
骆宾王（唐代）

东西吴蜀关山远，鱼来雁去两难闻。

莫怪常有千行泪，只为阳台一片云。
左举善人物高妙才具敏特要当为世用而乃携孥
张元干（宋代）

小隐丹壶时凭栏，它年兴在跨黄班。
不妨游戏橘中乐，政尔经营湖上山。
谁识胸怀容万顷，聊将身世寓三间。
故人有子犹流落，我辈逢渠转厚颜。
【越调】斗鹌鹑　忆别
未知作者（元代）

焰腾腾祆庙烧残，白茫茫蓝桥水起。昏邓邓楚岫云遮，黑淹淹阳台路迷。桃
源洞雾锁云埋，武陵溪砖填土塞。
【紫花儿序】冷落了流苏绣幕，萧疏了画阁兰堂，寂寞了锦帐罗帏。生折散
鸾孤凤只，硬分开燕约莺期，暗暗的伤悲，永远山长隔万里。一思量一番憔悴，
离愁断九曲柔肠，蹙损了八字蛾眉。
【小桃红】伯苏东云燕西飞，一点芳心醉。鱼雁无凭怎寻觅，信音稀。牙床
冷落了鸳鸯被，减尽了千娇百媚。害的人一丝两气，方信道最苦是别离。
【耍厮儿】美恩情眉南面北，好姻缘画饼充饥，相逢笑谈除是梦里。这凄凉
怎支持？谁知！
【圣药王】想着我星月底，言海誓，尽今生一世效于飞。我如今废寝忘餐染
病疾，上看山不见故人回，险化做望夫石。
【尾声】别离苦恨从头记，有一日捱出凄凉日期。则俺那薄幸短命若回程，
我将这一件件一桩桩诉与你。
寄陆子方
戴表元（宋代）

清江一日走千艘，独有闲仙一喜遨。
几处白云思暮合，数行红树又秋高。
爱敬寺古藤歌
李颀（唐代）

古藤池水盘树根，左攫右拏龙虎蹲。横空直上相陵突，

丰茸离纚若无骨，风雷霹雳连黑枝，人言其下藏妖魑。

空庭落叶乍开合，十月苦寒常倒垂。忆昨花飞满空殿，

密叶吹香饭僧遍。南阶双桐一百尺，相与年年老霜霰。
送冯均州二首 其一
周紫芝（宋代）

闻说京西道，均房虎更多。定须叹来暮，政欲饮无何。

过客虚厨传，饥氓费抚摩。君看归谏议，为郡拙催科。
绍兴祀岳镇海渎四十三首
佚名（隋代）

思来感格，肃雍一忘。
礼行既备，济济跄跄。
洁蠲致敬，往荐其芳。
交若有承，神兮孔养。
唐二妃像
刘克庄（宋代）

不但烹三庶，东宫亦屡危。
元来玉环子，别有锦绷儿。
金陵作
罗必元（宋代）

六朝遗迹旧山川，万里长江当守边。
一念易骄人事废，不关飞渡北来船。
庚午岁九日始见二毛
徐祯卿（明代）

常年摇落不知悲，九日今年感鬓丝。绿醑满眼窃自寿，黄花插鬓从帽敧。

孤心久寄风霜外，生意长含日月私。已息尘机甘退斥，犹将笔砚愧支离。
石柏
朱晞颜（宋代）

海物难穷造化奇，后凋惟有岁寒知。谁将修月黄金斧，斲就凌云紫玉枝。

直干岂容尘点涴，灵根偏与石相宜。天然不假栽培力，肯逐春风盛与衰。
和子厚弟九日登魏文振亭园七首
王之道（宋代）

乱插黄花趁节宜，年华休向镜中悲。
已知和气回春谷，横管临风更一吹。
即景
释文珦（宋代）

青山陇麦与人齐，莓子花开谢豹啼。
牛背牧儿心最乐，缓吹桐角过前溪。
答小隐喜得白山茶之报
洪适（宋代）

素质宁嫌潘鬓华，来时应有雪翻车。赋传山谷文堆绣，种出麻源韵胜茶。

不向桂宫藏玉兔，合横蕊观俪琼花。冥搜未获诗先作，驻目轻帆溯落霞。
无妄仙
徐积（宋代）

清风窗外云初去，明月池中鹤自还。春色一帘閒睡过，瑶花落尽不抽关。
游风穴简陆云士
吴雯（清代）

汝州风穴寺，城西白云里。出郭芳草深，得此林壑美。

柏子周四山，桐花通一水。香阁接幽岩，僧饭资禅喜。

石潭见空性，澄澈何终始。潭上新笋生，潭下旧兰紫。

溪风吹午钟，脱然谢糠秕。相逢采山人，念尔宦游子。
酬终南阎谏议
司马光（宋代）

齿衰心力耗，揣分乞西台。
微禄供多病，闲官养不才。
弊庐容啸傲，清洛伴归来。
故友犹相念，寒光生死灰。
乱后入洪州西山
曹松（唐代）

寂寂阴溪水漱苔，尘中将得苦吟来。

东峰道士如相问，县令而今不姓梅。
空相僧舍书事
程俱（宋代）

午景入疏竹，堂阴筠粉香。疏帘扑空翠，无风自微凉。

棋声破禅寂，日转幡影长。霏烟触垂瓜，泛乳搜枯肠。

投局起寻胜，徘徊雨花堂。巢莲见灵龟，信有千岁祥。

徐观乃跛鳖，圉圉循菰蒋。笑罢得叹息，是非可兼忘。

却坐对谈麈，冰松想千章。斯须二三子，矫若惊鸿翔。

府中有料理，不作功曹狂。
题上元雪作题证道寺
毛滂（宋代）

故岁婵娟独自来，今年更唤玉妃陪。
要知霁色本无际，端放眼中云雾开。
白燕
刘文麟（清代）

生成毛羽自光辉，泥垒栖身愿已违。裁破素波刚试剪，舞残红雨不沾衣。

空梁月冷无人见，故国云深有梦归。满眼春埃遮日起，琼楼虽好莫轻飞。
寄范司理
吕南公（宋代）

郡南郡北叫呼间，砚席相望聚首难。笑我性灵偏忍饿，怜君风韵似无官。

傥来富贵能多与，不朽文章倍好看。莫怪参寻颇疏缓，鞋穿衣薄怯霜寒。
孤烛叹（一作闺怨）
徐彦伯（唐代）

切切夜闺冷，微微孤烛然。玉盘红泪滴，金烬彩光圆。

暖手缝轻素，嚬蛾续断弦。相思咽不语，回向锦屏眠。
和人见寄
李之仪（宋代）

壮志峥嵘不自神，低回聊此接波臣。虽非腰重真骑鹤，犹胜途穷强泣麟。

击节久怀洲上晚，空樽未放网边春。固知遗老能相契，翻愧公输作幸民。
复州词 其一
胡承诺（清代）

草青烟白若为秋，行客遥怜古复州。最是荒亭宜牧马，材官多住市西头。
郭中行自汉中寄近诗来奉简一首
晁公溯（宋代）

忆始衿袂分，十载再相逢。
于时客益州，俱在行李中。
不暇语衮衮，至今恨匆匆。
惟昨一麾守，其守百乘同。
乃翁持使节，顾予属提封。
君归问寝门，遣书托风通。
冀君或少留，解绶将往从。
翻然先我去，划若主飞鸿。
经行开都间，古来多英雄。
前吊大耳儿，追怀隆准公。
坏道想流马，深山埋卧龙。
试寻所筑坛，榛荒草蒙茸。
咏歌意有托，嗤点昔未工。
才大当盛年，气豪念勇功。
老夫犹少陵，志堕身亦穷。
独思百丈潭，俯临衰病容。
题牧溪画飞鸣雁二画 其二
张昱（元代）

倦飞怜羽翼，引领一长鸣。紫塞秋何似，今宵月正明。
题陕西图三首 其三
刘攽（宋代）

河源来积石，天马涉流沙。耳目成千古，丹青在一涯。

荒凉都护府，断绝使臣槎。安得山河将，收功似汉家。
閒中打睡
郭印（宋代）

永日无一事，何妨白昼眠。
是中有佳处，心形每自便。
六用不能行，根尘都弃捐。
非醉亦非迷，神守得安全。
古人曷诃责，盖欲绳其愆。
粪墙斥宰予，便腹嘲孝先。
我则异於是，一息养绵绵。
魂梦既已无，中扃绝万缘。
不游华胥国，真乐侔乎天。
要学希夷子，且作地行仙。
水龙吟（寄袁竹初）
张炎（宋代）

几番问竹平安，雁书不尽相思字。篱根半树，村深孤艇，阑干屡倚。远草兼云，冻河胶雪，此时行李。望去程无数，并州回首，还又渡、桑乾水。

笑我曾游万里。甚匆匆、便成归计。江空岁晚，栖迟犹在，吴头楚尾。疏柳经寒，断槎浮月，依然憔悴。待相逢、说与相思，想亦在、相思里。
寿黄复庵
陈郁（宋代）

移家载雪河桥住，吟过余寒不出门。
人遗奚奴传吉语，天教词出寿清樽。
上林开到梨花了，次第牡丹红欲笑。
眉端闻说点微黄，应捧金牋承密诏。
名随人色满乾坤，涪水之翁有耳孙。
爱闲
德祥（元代）

一生心事只求闲，求得闲来鬓已斑。更欲破除闲耳目，要听流水要看山。
游石桥
李处权（宋代）

御风缥缈云霞衣，骖龙翳凤相追随。
三秀为粮桂为醑，玉笛送酒双童吹。
樵歌已换人间世，未了岩前一局棋。
桃源归路咫尺迷，醉眼疑在扶桑西。
仙人授我长生诀，俄而梦觉鸣天鸡。
留诗 其二
叶法善（唐代）

适向人间世，时复济苍生。度人初行满，辅国亦功成。

但念清微乐，谁忻下界荣。门人好住此，翛然云上征。
乾明节祝圣寿
四锡（宋代）

生日称觞自六宫，香焚甲观画堂中。
太平历数归英主，上寿年龄属圣躬。
玉树有花因瑞雪，钧天呈曲在虚空。
三公进贺祯祥事，先奏河清达帝聪。
村居次大田韵三首 其一
顾枢（明代）

比屋无他姓，门宗与世亲。儿童知应客，鸡犬自通邻。

酿秫缘迎妇，邀宾待祀神。风来吹敝栋，时堕曲车尘。
水调歌头 立秋前一日述怀柬许岂凡
陈维崧（清代）

将相宁有种，坚子半成名。蚍蜉切莫撼树，听我短歌行。

薄俗人奴笞骂，末路妇人醇酒，一笑万缘轻。夫子知我者，试与说生平。

斫豪猪，炙走兔，掣长鲸。群儒龌龊可笑，我自习纵横。

明发西风削草，且约博徒会猎，小趁一秋晴。须作猬毛磔，箭作饿鸱鸣。
泛清波摘遍 立秋日憺园塔影轩作
陈维崧（清代）

稍闻茶响，似有蝉鸣，便作冷香空翠想。无聊无赖，渌水廊边自来往。

凭阑望。半房莲子，几箸莼丝，谁信已将秋细酿。怪底楼前，今夜明云，分外凄爽。

暗惆怅。蛩语乍亲枕函，砧韵渐生门巷。怕是愁人此时，易添羁况。

滆湖上。差有月屿风潭，非无钓船菱榜。何不五湖归去，傲然呼长。
登望江亭
成廷珪（元代）

长江不可极，岸帻独登临。
潮信自朝暮，山光无古今。
碑亭流水涸，辇路积苔深。
欲写兴亡恨，西风万叶吟。
句
元绛（宋代）

神石溪头好明月，夜来谁此凭兰桡。
发光林寺
李弥逊（宋代）

朝发光林寺，崎岖渡复攀。
抠衣缘翠湿，侧足下苍顽。
急雨欲平涧，断云时见山。
祗应超胜地，行路未尝难。
九日
杨冠卿（宋代）

凄凉少陵老，梓州九日诗。
朝廷入梦想，弟妹天一涯。
我亦困羇旅，千古同其悲。
不忍嗅新菊，惟思咏江蓠。
无题 其三
许宝云（清代）

罡风黑海渺难填，慧业人生竟枉然。羡煞嫦娥耐岑寂，金蟾银杵自年年。
偈
释真觉（宋代）

善慧遗风五百年，云黄山色祇依然。而今祖令重行也，一句流通遍大千。
游齐山仓使遣赠长歌和韵
钱时（宋代）

昔来阳未复，倏觖今大壮。
颇复怀兹游，山山日环乡。
雪多春较涩，寒力花难王。
晨兴起和羹，御风飒然往。
嵌空互出奇，峭立屹并里。
应接不暇瞬，跬步即异状。
明游俱可人，心惬有余况。
寄隐定何许，醒翁本无相。
浑浑太古前，此巧岂天匠。
天亦莫能名，谁欤实开创。
妙空与上清，可笑渠汝诳。
绣春最孤绝，势压翠微上。
一带抹长江，群雉拱千嶂。
超览妙无涯，天地入吾量。
畴能事劖镌，琐琐较真妄。
所乏者古木，无木更虚旷。
蛮触战封疆，鸡虫争得丧。
坐缚万古痴，无病自生恙。
好是两忘猜，不劳费监谤。
载弄阳春曲，万汇同盎盎。
长歌卷雪腴，颇恨阻搜访。
此事属癯仙，公勿多怊怅。
东山挂游屐，皇猷赖公畅。
玉堂深复深，夜植青藜杖。
题神岳楼
宋祖昱（清代）

缥缈层楼拂太清，上窥天宇下神京。横分闲气三千客，回落晴神七十城。

日荡沧溟遥见影，云连清济去无声。金泥玉检何年禅，为告中原久治平。
偶题三首
司空图（唐代）

浮世悠悠旋一空，多情偏解挫英雄。

风光只在歌声里，不必楼前万树红。

小池随事有风荷，烧酹倾壶一曲歌。

欲待秋塘擎露看，自怜生意已无多。

辽阳音信近来稀，纵有虚传逼节归。

永日无人新睡觉，小窗晴暖螖虫飞。
吊柳司马祠二首 其二
邓云霄（明代）

潇湘斜绕郡城隅，古庙还如屈大夫。自厌文章惊俗眼，遂教溪壑尽名愚。

香灯夜冷啼山鬼，烟雨春深怨鹧鸪。惆怅词人多落魄，潮阳南望隔苍梧。
侍香金童 为孙儿阿龙赋
俞樾（清代）

唤汝龙儿，为汝辰年得。念此后、龙猪犹未悉。但愿龙天同护惜。

容易春风，箨龙千尺。

祝他年一跃，龙门头角出。便稳向、龙头独立。变化风云人莫测。

入侍龙楼，出持龙节。
赠赵舍人
赵善括（宋代）

季父英名上玉津，瞿昙抱送石麒麟。
龙文宝册传青琐，凤阁鸾麒近紫宸。
亲老侍行知有子，才高见忌岂无人。
洪崖百仞泉飞玉，一洗人间万斛尘。
送王见斋年丈赴华亭谕
王弘诲（明代）

燕市悲歌又送君，清秋鸿雁感离群。酒钱尚愧苏司业，坐客空怜郑广文。

三泖夜谈斋对月，九峰晴望馆为云。相思一寄华亭鹤，天路鸣声取次闻。
题徐熙杏花
范成大（宋代）

老枝当岁寒，芳蘤春澹泞。
雾绡轻欲无，娇红恐飞去。
客路
王镃（宋代）

匣中古剑懒重磨，难遇知音学楚歌。
老却杜鹃春不管，江南人远落花多。
九日稽山怀古
王谊（隋代）

山水自如昨，古人今复谁。
云烟谢家墅，松柏禹陵祠。
圣代身全老，秋天景易悲。
毋将摇落意，相对菊花枝。
金陵署中乞骸杜门辱孚如吏部寄诗有答
王世贞（明代）

寒乞金陵老病身，忽传邹律转阳春。句如古郢辞中雪，名是西京赋里人。

世眼也知尊白璧，冰心知不染红尘。奕棋故作长安地，万事能令局局新。
暮春过吕氏妹宅
庄德芬（清代）

曲院重来旧药栏，单衫时候楝花残。芳樽劝醉尝凫臛，碧碗浮香破凤团。

自爱琴书成雅集，不劳歌板佐清欢。与君得尽论诗兴，一任红珠泻烛盘。
次二子韵
于石（宋代）

松边庭户竹边窗，归卧故山云半床。
蕙帐夜寒眠鹤醒，芸签日暖蠹鱼香。
读书喜汝眼如月，涉世嗟予鬓欲霜。
莫道文章真小技，今人当与古争长。
燕待走马太傅致语
廖刚（宋代）

使节星驰宿卫贤，九重遥指觐天颜。三春日暖桃花浪，万里人天明月船。

金谷高欢难会遇，玉京还驭恐留连。明朝綵旆烟波渺，莫惜通宵醉管弦。
贻草莱章察
吕陶（宋代）

汉焰中熄哀平微，子云有道不有时。立言尽括二仪数，八十一首渊而微。

至神不形复不见，玄道固非人易知。刘歆尝恐覆酱瓿，切愤学者斯言垂。

桓谭亦谓传必久，贱近贵远可逆推。史臣俗笔拟僭号，数字岂免万世讥。

侯芭英骨久没地，千均难用一发维。幸且绵绵未歇绝，果与后代扬雄期。

环中先生悟达者，力举雄道潜其思。著图课见历象运，发隐扣达乾坤机。

深嗟范望用心苦，意与测异将奚归。乃覃精义述讲疏，直论雄心非诡随。

愚闻是书百日就，沥恳再拜求观之。先生训我有大略，笔端粗可言亳釐。

在玄曰首易曰卦，玄准易数不准词。方州部家虽列位，非类六爻高与卑。

第当纵横以算计，岂可连缺如象为。夜词多凶昼多吉，阳家贵偶阴家奇。

谨持此理读九赞，人事粗可详其宜。馀地三极蕴奥妙，一朝未许以意窥。

我从诲言日勉勉，始若得济终无涯。性庸才下道悠远，策发未进吁可悲。

愿从诸生北面请，庶几一释终身疑。
善福精舍秋夜迟诸君
韦应物（唐代）

广庭独闲步，夜色方湛然。丹阁已排云，皓月更高悬。

繁露降秋已，苍林郁芊芊。仰观天气凉，高咏古人篇。

抚己亮无庸，结交赖群贤。属予翘思时，方子中夜眠。

相去隔城阙，佳期屡徂迁。如何日夕待，见月三四圆。
苦寒行
范浚（宋代）

君不见诗人著布裘，愿得大裘一万里。又不见诗人叹茅屋，愿得广厦千万间。

重堂复宇御狐白，今世谁念人多寒。我衣穿空垂百结，蓬萝盖头四壁裂。

却顾悲号穷独人，露宿牛衣冷如铁。
宜男草
陈三聘（宋代）

摇落丹枫素秋后。舞长亭、尚余衰柳。别梦回、忆得霜柑分我，应衰有、浓香噀手。

宿酲谁解三杯酒。晓山横、望中衔斗。人去也、纵得相逢似旧，问当日、红颜在否。
登万州东山题壁 其一
王弘诲（明代）

中天积翠削芙蓉，石屋丹梯俯万峰。松老华岩栖白鹤，云深灵万护苍龙。

炎州割据二山胜，奇甸环依五指宗。芒屐依稀寻谢傅，风流江左愧高踪。
蔡州叶翰林寄示近诗次韵八首 九日雨中对菊忽忽块坐用雨中对花韵三首 其一
程俱（宋代）

胸中有天游，一室未为迫。永怀东篱翁，那复有此客。

重阴败佳辰，长雨不为泽。堆豗对黄华，菜色被臧获。

黄华亦萧条，伴我霜鬓白。犹能相呴嚅，嫩叶供小摘。
晨鸦
梅尧臣（宋代）

云昏月黑鸦不知，皷声冬冬鸡报啼。
睥睨未辨天东西，痴雏噪报群翅低。
野桑叶卷风凄凄，浓雾不起寒雨迷，
晨鸦却归巢上栖。
小雨 其二
刘攽（宋代）

好风随细雨，萧飒过吾庐。野兴锄瓜后，衡门隐几初。

积阴生绿缛，清气袭空虚。耳目遗尘土，还当读我书。
记梦回文二首（并叙）
苏轼（宋代）

十二月二十五日，大雪始晴，梦人以雪水烹小团茶，使美人歌以饮。
余梦中为作回文诗，觉而记其一句云乱点余花唾碧衫，意用飞燕唾花故事也，乃续之为二绝句云。
酡颜玉碗捧纤纤，乱点余花唾碧衫。
歌咽水云凝静院，梦惊松雪落空岩。
空花落尽酒倾缸，日上山融雪涨江。
红焙浅瓯新活火，龙团小碾斗晴窗。
南山篇
何景明（明代）

朝采南山，白石盘盘。风来吹葛，葛叶幡幡。岂无枝蔓，念我本根。

翘翘栗薪，靡考谁爇。缉缉葛丝，考则靡服。筛筛涧鱼，在罶丽丽。

昔用为飧，今用为祭。上陵折松，下坂折柳。遥遥游子，勿以行久。

月不恒处，日则有酉。瞻彼日月，思我父母。
常职卿以自遣诗见示因广其意答之 其一
史梦兰（清代）

北海之滨旧结庐，东园松竹未应疏。云山壁上无声画，风雨镫前有味书。

懒向鸡虫争得失，时将乌兔验盈虚。家居自为鲈鱼恋，岂待秋风赋遂初。
荆□范侍郎挽词三首
项安世（宋代）

功畏人知不遣闻，双双荣国孝曾孙。
果州汲绠无遗力，荆府调曾有德言。
此日美人俱厌代，何时病士得开门。
西风一掬涪翁泪，滴向公家两郁尊。
贺尤礼侍兼修史侍讲直学士院四首 其四
张镃（宋代）

道传至孔孟，人主不巳任。空言课讲说，日用惑巳甚。

圣朝重横经，仁泽天下饮。公谈故纸外，句句格精祲。
应天长·朱颜日日惊憔悴
冯延巳（五代）

朱颜日日惊憔悴，
多少离愁谁得会？
人事改，空追悔，
枕上夜长只如岁。
红绡三尺泪，
双结解时心醉。
魂梦万重云水，
觉来还不睡。
古槎行为梁阶平前辈作
戈涛（清代）

横阶十尺烟光青，枯槎溜雨欹中庭。奇质疑遭龙火劫，遗珠黯淡蟠雷霆。

肤理庚庚绣石发，古斑似结丹砂英。蛇穿螬齧蝼蚁穴，时有光怪腾宵冥。

当年移植西湖种，留烟宿月延风清。递经门阑换主客，谁记岁月分衰荣。

断节半衔痴瘿长，盘凹或寄华苕生。主人爱护不忍斫，环以翠筱森亭亭。

时来旋绕据其腹，耸肩袖手吟咿嘤。摩挲几回增慨息，含毫渺虑悲兰成。

古音琅琅响清绝，恍奏长笛开林坰。我生阅世本百感，况触孤调传商情。

哦诗夜半虫语歇，空堂淅淅来秋声。
咏县厅前古槠木
岑象求（宋代）

三十年前宰一同，朝朝相对此庭中。如今翠叶樛枝好，依旧朱栏戒石东。

潘岳河阳花立尽，陶潜彭泽柳随空。唯君独负坚刚操，何异灵椿与夏虫。
梁县界虸蚄虫生
罗处约（宋代）

方喜云油布，俄闻叶螣生。
田神何纵虐，稼政自非明。
颍凤那充食，吴牛已绝耕。
句
程师孟（宋代）

珊瑚花发客疑真。
题妙庭观
陆楠（宋代）

闻说瑶池事渺然，那知此地有飞仙。
玉皇妙曲人何在，金鼎灵丹世莫传。
漫写风姿□俗眼，空余窟室奉炉烟。
何时了却公家事，一洗尘襟访洞天。
偈颂一百零九首
释可湘（宋代）

摩竭陀国，亲行此令。
从上以来，孰敢违命。
大隐坊。赵记室俶在职无事
孟郊（唐代）

卑静身后老，高动物先摧。方圆水任器，刚劲木成灰。

大道母群物，达人腹众才。时吟尧舜篇，心向无为开。

彼隐山万曲，我隐酒一杯。公庭何所有，日日清风来。
偈 其二
释祖镜（宋代）

吾顶从来似月圆，虽冠其发不成仙。今朝抛下无遮障，放出神光透碧天。
癸未生朝幸庵翁诗为寿和答并以寿翁 其三
林俊（明代）

索尽孤怀采绿朝，看花何日共阴陶。头童未觉龟毛少，诗细从添鹤骨高。

约伴丹邱缘自浅，溯洄银汉路成遥。鸴鸠决起元无力，薄趁风鹏上九霄。
南歌子
李太古（宋代）

月下秦准海，花前晏小山。二仙仙去几时还。留得月魂花魄、在仙间。河汉流旌节，天风袅佩环。满空香雾湿云鬟。何处一声横笛、杏花寒。
和靖观梅
姚绶（明代）

人人尽识林和靖，不识平生隐者心。老去喜无封禅藁，兴来愁费爱山吟。

梅花香影依然在，蔓草祠堂不可寻。今日匆匆书弗尽，六桥斜日满疏林。
景阳台怀古
徐铉（宋代）

后主亡家不悔，江南异工长春。
今日景阳台上，闲人何用伤神。
送见一桃公还匡庐
释今儆（明代）

归时春草绿，还日菊花黄。千里匡庐道，一年来去忙。

与师期不负，别我语难忘。未得相从处，临期思更长。
句 其二
黄祖润（宋代）

效颦可丑张元妹，竞爽宜为束皙兄。
夏初访鲁望偶题小斋
皮日休（唐代）

半里芳阴到陆家，藜床相劝饭胡麻。林间度宿抛棋局，

壁上经旬挂钓车。野客病时分竹米，邻翁斋日乞藤花。

踟蹰未放闲人去，半岸纱帩待月华。
过姑苏
吴芾（宋代）

游宦重来二十年，江山风物总依然。
道傍民吏犹相记，独怪吾衰雪满颠。
春阴忽霁
杨万里（宋代）

云膜辛勤护月华，一重縠子一重纱。
玉奁忽透菱花影，淡与油窗描杏花。
赠杜幼高
叶适（宋代）

杜子五兄弟，词林俱上头。
规模古乐府，接续后春秋。
奇崛令谁赏，羁栖浪自愁。
故园如镜水，日日抱村流。
华亭百咏·顾府君宅
许尚（宋代）

萧萧兰若地，知是府君居。
祠事今谁奉，吾来一叹吁。
石笋行
杜甫（唐代）

君不见益州城西门，陌上石笋双高蹲。古来相传是海眼，

苔藓蚀尽波涛痕。雨多往往得瑟瑟，此事恍惚难明论。

恐是昔时卿相墓，立石为表今仍存。惜哉俗态好蒙蔽，

亦如小臣媚至尊。政化错迕失大体，坐看倾危受厚恩。

嗟尔石笋擅虚名，后来未识犹骏奔。安得壮士掷天外，

使人不疑见本根。
哭表弟邹时英贡士
谢迁（明代）

禄养当年可为贫，殷勤劝子我情真。凌云志气谈天舌，逝水年光报主身。

老桂香消蟾窟露，落花恨入杏园春。秋空断雁西风冷，翘首眉山泪满巾。
题溪桥雪月图
陈造（宋代）

雪野无人访夜阑，冰壶绝景画中看。
桥边觉欠梅枝在，姑射嫦娥各耐寒。
秋日过徐氏园林
包佶（唐代）

回塘分越水，古树积吴烟。扫竹催铺席，垂萝待系船。

鸟窥新罅栗，龟上半欹莲。屡入忘归地，长嗟俗事牵。
送李判官赴东江
王维（唐代）

闻道皇华使，方随皂盖臣。
封章通左语，冠冕化文身。
树色分扬子，潮声满富春。
遥知辨璧吏，恩到泣珠人。
喜迁莺·帝城春昼
易祓（宋代）

帝城春昼。见杏脸桃腮，胭脂微透。一霎儿晴，一霎儿雨，正是催花时候。淡烟细柳如画，雅称踏青携手。怎知道、那人人，独倚阑干消瘦。别後。音信断，应是泪珠，滴遍香罗袖。记得年时，胆瓶儿畔，曾把牡丹同嗅。故乡水遥山远，怎得新欢如旧。强消遣，把闲愁推入，花前杯酒。
南湖有鸥成群里闾间云数十年未尝见也实尘中
张镃（宋代）

十五年前过扬子，尔辈出没波涛中。
争知今日得共住，急唤酒来浇晚风。
初冬游樵舟中同伍国开有开望新月有赋
李孙宸（明代）

江畔看新月，芦汀一系舟。蟾寒光乍减，兔小练初浮。

未辨云山色，仍怜乌鹊愁。赠君不盈手，聊共对清幽。
筠溪八景诗·玉鹭迎晖
陈著（宋代）

□□□□□□评，岩供诗料鹭飞形。
□□□□□□□，片片白云两翼轻。
渚水静观清且浅，芦花□□□还兴。
鸢鱼活泼天空阔，信足长飞万里程。
木阑花慢
邢叔亨（元代）

东岳天齐圣帝，创建起一行宫。听松韵翻涛，分序奏管，檐铎摇风。对面好山迎目，恋清标佳致懒乘骢。此夜归来无月，明朝去认行踪。一般清兴洗心胸。禁夜捣铜钟。有犬吠山村，泉流西涧，鹤翅摩空。几处总兵节制，太平何术教军戎。天下典章狼籍，多门政出谁穷。
奉酬袭美苦雨见寄
陆龟蒙（唐代）

松篁交加午阴黑，别是江南烟霭国。顽云猛雨更相欺，

声似虓号色如墨。茅茨裛烂檐生衣，夜夜化为萤火飞。

萤飞渐多屋渐薄，一注愁霖当面落。愁霖愁霖尔何错，

灭顶于余奚所作。既不能赋似陈思王，又不能诗似谢康乐。

昔年尝过杜子美，亦得高歌破印纸。惯曾掀搅大笔多，

为我才情也如此。高揖愁霖词未已，披文忽自皮夫子。

哀弦怨柱合为吟，cL我穷栖蓬藋里。初悲湿翼何由起，

末欲笺天叩天耳。其如玉女正投壶，笑电霏霏作天喜。

我本曾无一棱田，平生啸傲空渔船。有时赤脚弄明月，

踏破五湖光底天。去岁王师东下急，输兵粟尽民相泣。

伊予不战不耕人，敢怨烝黎无糁粒。不然受性圆如规，

千姿万态分毫厘。唾壶虎子尽能执，舐痔折枝无所辞。

有头强方心强直，撑拄颓风不量力。自爱垂名野史中，

宁论抱困荒城侧。唯君浩叹非庸人，分衣辍饮来相亲。

横眠木榻忘华荐，对食露葵轻八珍。欲穷玄，凤未白。

欲怀仙，鲸尚隔。不如驱入醉乡中，只恐醉乡田地窄。
通津驿
金銮（明代）

野泊初经夜，舟移独避滩。
风轻云气薄，月静水光寒。
且恨辞家久，休歌行路难。
前途何必问，明日是长安。
前芳草曲
邵曾鉴（清代）

碧纱如梦鹦声小，病起罗裙怯寒峭。一面东风卷画帘，春愁满地谁能扫。

楚水吴山路几千，蘼芜深院夕阳天。天涯何处无芳草，莫怪王孙著意怜。
林亭书事
陆游（宋代）

吏退林亭夏日长，乌纱白紵自生凉。
遶檐密叶帷三面，覆水青萍锦一方。
约束蛮僮收药富，催呼稚子晒书忙。
平日幽事还拈起，未觉巴山异故乡。
放歌行
陆游（宋代）

君不见汾阳富贵近古无，二十四考书中书；又不见慈明起自布衣中，九十五日至三公。
人生穷达各有命，拂衣径去犹差胜。
介推焚死终不悔，梁鸿寄食吾何病？安用随牒东复西，献谀耐辱希阶梯；初无公论判泾渭，徒使新贵矜云泥。
稽山一老贫无食，衣破履穿面黧黑；谁知快意举世无，南山之南北山北！
题石桥
陈知柔（宋代）

巨石横空岂偶然，万雷奔壑有飞泉。
好山雄压三千界，幽处常栖五百仙。
云际楼台深夜见，雨中钟鼓隔溪传。
我来不作声闻想，聊试茶瓯一味禅。
城南偶兴二首 其二
萨都剌（元代）

断桥芳草生含路，隔水杨花飞度城。客里不知春早晚，年年杯酒过清明。
怜落梅（江梅引·四之三）
洪皓（宋代）

重闺佳丽最怜梅。牖春开。学妆来。争粉翻光、何遽落梳台。笑坐雕鞍歌古曲，催玉柱，金卮满，劝阿谁。

贪为结子藏暗蕊。敛蛾眉，隔千里。旧时罗绮。已零散、沈谢双飞。不见娇姿、真悔著单衣。若作和羹休讶晚，堕烟雨，任春风，片片吹。
许倅索和篇复次前韵
吴芾（宋代）

十分春色在隣家，我独伤心感物华。
君若此时辞痛饮，也应辜负后园花。
登众妙堂题商学士画雨霁归舟图
萨都剌（元代）

大茅峰顶见日出，烟树云林宿雨收。万里澄江净如练，却从天际识归舟。
和移石床近莲花
庞尚鹏（明代）

风从天上起，吹送野亭香。竹外红云岛，溪头白玉床。

流霞开艳景，明月助清光。斗酒逢君醉，宁论世路忙。
题何仙姑祠
刘铭（明代）

不隔尘寰咫尺间，谁知城市有仙山。化成云母长生乐，驻得仙姑不老颜。

明月凤台千古在，青霄鹤驾几时还。洞门深锁香风软，满地松花白昼闲。
送和斜川诗二首
王铚（宋代）

两脚垂天际，愁云惨不休。
寻幽抱奇癖，欲继斜川游。
中原苦兵革，谁能障倒流。
野老且吞声，踪迹逐闲鸥。
策杖过短壑，蜡屐登高邱。
临风一长啸，慨然伊吕俦。
神交溯二子，新诗远寄酬。
鱼缄生春色，风流似旧否。
恰喜心期合，且缓杞人忧。
我曹非天厄，伐木友声求。
余有重阳诗岁和一篇今日偶和成二首
吴芾（宋代）

此会从来有故常，湖山岁岁做重阳。
黄花已是铺三径，绿酒何妨举百觞。
小圃晚来堪散步，薄田秋入足充肠。
登临莫起凄凉叹，且喜成归老故乡。
奉酬谢幼槃
李彭（宋代）

窗间远岫谢玄晖，人物煌煌三秀芝。黄耳来时得佳句，碧云合处起幽思。

深闺复见解围手，胜日应多赠妇辞。念我庞婆最痴绝，只能举案解支颐。
东阳道中
陆游（宋代）

风欹乌帽送轻寒，雨点春衫作碎斑。
小吏知人当著句，先安笔砚对溪山。
书怀三 其三
沈与求（宋代）

事业贵不苟，声名难预期。功非宜食肉，道岂忘羹藜。

政恐仪无舌，那论纬有髭。汉庭今用少，览镜独何为。
登龙游寺
李昭玘（宋代）

飞构起崔嵬，江晴宿雾开。风幡两州见，花供四天来。

日月依峰转，鱼龙触石回。蓬壶在何处，更拟上层台。
呈伯父元仲二首 其一
周麟之（宋代）

我伯气吐虹，贯日干文光。胸中有和璞，发挥见文章。

笔追羲献风，句压曹刘墙。平生太古心，孰得窥行藏。

人间富贵味，掩口不一尝。方朔饥欲死，次公醒而狂。

方寸不受折，养此百鍊刚。江湖五十年，飘飘曳征裳。

晚岁一区宅，欲并幽林塘。浙东山水窟，选胜方徜徉。

兰溪得佳致，行筑钟山堂。自顾世路险，机阱宁易防。

俛首吾不能，高卧庸何伤。贫贱苟自得，面糗皆膏粱。

愿言守此志，鹏鴳聊相忘。
长相思
吴文柔（清代）

关山秋。故山秋。叶落宫槐起暮愁。新凉作意收。

蓼花洲。荻花洲。分付蛩吟且暂休。断肠人倚楼。
婆罗门引 辛卯中秋望月
张之翰（元代）

宦游南北，月明何处不相随。十年九赋新词。今夜清光如许。无以侑金＊。想叨居此职，著甚推辞。临风再思。是有句欲来时。除却广寒人见，尘世谁知。天香一阵，恰飘动婆娑桂树枝。秋影里、醉写乌丝。
偈颂一一二首 其三十五
释清远（宋代）

鸟从空里飞，人向心中住。人死心宛然，鸟没空何预。

人生一过鸟，此心实可据。但自了其心，无劳问来去。
题画二首 其二 桂花黄鸟
王缜（明代）

懒于尘土混沉浮，羽服飘然物外游。洞里乾坤真是别，桂花开尽不知秋。
寄题契世本东溪渔唱亭
刘基（明代）

落日去层峦，清溪檐轻浪。呕哑戢柔橹，欸乃发孤唱。

初随飘风起，复逐行云飏。月色照未阑，滩声杂逾壮。

恐有濯缨人，一听一惆怅。
汶上
永瑆（清代）

一水中涵翠浪明，北连晓色泰安城。烟蓑袅袅停桡处，汶上春阴画不成。
苏武
柴望（宋代）

十九年间不辱君，论功何独后诸臣。
若教倒数凌烟像，也是当时第一人。
因上人访予相山夜闻二子诵书有相次韵
王之道（宋代）

杖锡东来意亦勤，寒岩枯木自相亲。
方惊妙论雨侵坐，忽喜新相光照人。
物外交游清似水，梦中忧患碎如尘。
儿童正欲承砻错，应觉临文便有神。
峡山飞来寺 其二
邓时雨（明代）

路入半云中，孤亭倚碧空。阴厓多蚀藓，远树混鸿濛。

望望山无尽，依依景不穷。尘寰今一隔，吾欲御天风。
子规
贾岛（唐代）

游魂自相叫，宁复记前身。飞过邻家月，声连野路春。

梦边催晓急，愁处送风频。自有沾花血，相和雨滴新。
嵩山十志十首。枕烟庭
卢鸿一（唐代）

枕烟庭者，盖特峰秀起，意若枕烟。秘庭凝虚，窅若仙会，

即扬雄所谓爰静神游之庭是也。可以超绝纷世，

永洁精神矣。及机士登焉，则寥阒戃恍，愁怀情累矣。

词曰：

临泱漭兮背青荧，吐云烟兮合窅冥。怳欻翕兮沓幽霭，

意缥缈兮群仙会。窅冥仙会兮枕烟庭，竦魂形兮凝视听。

闻夫至诚必感兮祈此巅，契颢气，养丹田，

终仿像兮觏灵仙。
句
释惠崇（宋代）

云残僧扫石，风动鹤归松。
圭沼
吕颐浩（唐代）

凿沼因方类介圭，雨馀泉石转增辉。排空恨乏乘风术，去傍沧浪濯我衣。
思归
蔡戡（宋代）

世事端如一局碁，光阴还若掷梭飞。
亡弓休问人得失，佩剑那知熟是非。
每对西山看不厌，何当南浦送将归。
不如从此扁舟去，江上秋高蟹正肥。
皇帝合端午帖子
卫泾（宋代）

灵开玉垒静无尘，圣泽新覃雨露匀。
束缚九头藏武库，枭羹不用赐群臣。
和济之通判日夜怀祖颖诸公
释德洪（宋代）

才高自是万夫望，语妙人疑锦绣肠。新事惊嗟入诗律，故交契阔付凄伤。

开书想见湖山好，他日悬知夜语长。狱屋岂能埋宝剑，斗牛长觉射龙光。
山郭风雨朝斋怅然秋思
羊士谔（唐代）

桐竹离披晓，凉风似故园。惊秋对旭日，感物坐前轩。

江燕飞还尽，山榴落尚繁。平生信有意，衰久已忘言。
天高高
郑起（宋代）

天高高兮色青青，夜沉沉兮星荧荧。
不知余命何，所系兮何星。
经曲阜城
刘沧（唐代）

行经阙里自堪伤，曾叹东流逝水长。萝蔓几凋荒陇树，

莓苔多处古宫墙。三千弟子标青史，万代先生号素王。

萧索风高洙泗上，秋山明月夜苍苍。
次韵孙少述二首 其二
刘攽（宋代）

为贫始愿仕，逢辰叨典州。朴直守故学，迟暮悲旧游。

此邦诗书林，处士原宪俦。怪我何所为，千骑居上头。

君恩重泰山，未有毫发酬。远惭遂初赋，清节第一流。

桑榆不相遗，欢笑脱羁愁。
清平乐 其四 读姜直贻先生池上楼词集
俞士彪（清代）

柳塘花陌。点点鹃红滴。池上小楼楼上客。不肯做些将息。

阿谁解唱新词。倩他隔岸红儿。曲罢盈盈不语，水风遥递相思。
好事近 堕钗声
黄钧宰（清代）

屏背卸妆时，一种玲珑清脆。不是枕函敲著，怎云鬟低坠。

喜听折玉亦豪情，十万不须悔。险作断钗缘尽，把檀心惊碎。
和黄倅别诸公 其一
杨杰（宋代）

豫溪春雨江湖平，苍壁洲边春草生。吏民出郭自归去，草间流水随君行。
遐瞩楼 其二
弘历（清代）

溪田围绿野，乐事在桑麻。一幅豳风景，凭高玩岁华。
寿张享之祖国统一母夫人
袁甫（宋代）

为问蟠桃熟几番，见儿发白著衣斑。
孙枝又作红蕖客，更愿云礽捧寿山。
送程孚叟知归州
苏籀（宋代）

东都人陆海，游集若为忘。
筮史同微货，僧坊共小凉。
卜邻栖辇毂，返旆促囊装。
巽坎知人意，奔腾达侍旁。
新城道中书所见
姚鼐（清代）

大雾被野天为遮，海东遏不翔金雅。寒威逼人敛默息，倏忽眼眩生奇花。

是时夹道万冻木，半生半死交杈枒。含灵孕气作怪异，缬如桃李冬扬葩。

苍龙立海负冰雪，天女隳地纷珠珈。黄帝此夜战涿鹿，蚩尤肩髀埋谽谺。

三军凯旋尽解甲，乱挂林木光明霞。千形万态未易究，琮琤忽坠当吾车。

发书占策苦不得，野老能说殊亦佳。或云休徵备饭瓮，梱载千亿收禾麻。

或云此咎达官怕，有鬼欲瞰高明家。从来休咎两难定，况何与此枯树耶。

红垆围坐别妻子，敦㝛起看聊矜夸。虚荣幻象岂久据，午位已正阳轮加。

饥肠得食出戏语，荒店冻壁题欹斜。
题杭州灵隐寺
张祜（唐代）

峰峦开一掌，朱槛几环延。
佛地花分界，僧房竹引泉。
五更楼下月，十里郭中烟。
后塔耸亭后，前山横阁前。
溪沙涵水静，涧石点苔鲜。
好是呼猿久，西岩深响连。
即事
葛天民（宋代）

暮年居柳下，终日闭柴门。
壁为题诗暗，池因洗砚浑。
闲知真富贵，醉至古乾坤。
回首长安道，无言只断魂。
次韵酬转庵
许及之（宋代）

南浦太丘潜少微，非隐非吏嘉遁肥。转庵相与菊花期，黄雀乃得诗发机。

诗则高矣物甚卑，物惟所遇知音稀。黄雀幸甚逢斯时，菊因东篱桃左扉。

吟成虽佳不疗饥，黄雀头颅万里飞。两语如露蒙晨晞，后人往往悟昨非。

转庵识破花拈枝，勘遍诸方漳南归。爱诗爱字沦肤肌，知我愈觉成相违。

同病亦谓投閒宜，老婆心切一手挥。长篇险韵铸出之，涉斋自讼识评讥。

不待见闻方觉知，覆盆一旦遭赫晖。平生此段诚大奇，愿言稽首长归依。

为能忍辱偏慈悲，东山久别思蔷薇。生处放熟非过为，岂须圉圉才见几。

宁受校人当面欺，诗坛受降曾怖威。床头置易甘成痴，虽匪颜徒窃愿希。

今见菊花更不疑，牵联黄雀为匹妃。南浦柏梁一字师，转庵拨动关捩危。

琴鼓不鼓无成亏，前言戏解小郎围。
寄楼谦中
邹浩（宋代）

三年客扬州，鄙吝谁与晤。美人海上来，青眼独余顾。

荒凉吊遗踪，每每参杖屦。败意无俗物，欣快平生遇。

陶丘今杜门，习懒殆成痼。麈尾挂壁间，琴书自朝暮。

匡山正倚天，枕漱实幽趣。清壮增茟力，重规谪仙句。

相望越千里，款段不获驱。何当继畴昔，把手论情素。

惟有月下桐，秋声已如故。
清平乐 上苑清芬 强村丛书用知圣道齐藏明钞
沈禧（元代）

芳滋上苑。此际光风转。刻玉攒金花宛宛。肯共蒿莱相溷。甘于深谷潜藏。无言独抱幽香。江海久无骚客，为谁犹待新霜。
和张仲宗雪诗不用体物诸字
王琢（金朝）

天人应卜岁，出此当佳占。无巧穿幽隙，堆寒压短檐。

閒门谁拥彗，醉馆自开帘。比兴非无物，诗人正避嫌。
五杂俎 其四
范成大（宋代）

五杂俎，綵丝针。往复来，鸟投林。不得已，梦孤衾。
夜泊冷水滩，叔白弹琴处，示闲云
李宪噩（清代）

历历滩边石，何人石上琴？孤舟逝不返，流水有余音。

江黑月埋雾，夜寒星耿参。知君曾伴听，系缆共沾襟。
送李端叔从定州先生辟
晁补之（宋代）

中山老帅岩廊姿，不用犹作诸侯师。
毛锥变化有风雨，余事亦足疲群儿。
龙门争骛货趋肆，求货安知于此市。
百年用舍我何有，一语重轻人取是。
李君怀璞世又嗤，世人不宝公收之，
乃知士固伸所知。黄金铸作锺子期，
不如宴子共一时。时平关键一臂持，
于何用此宾主为。鞭长未可施马腹，
要以高名詟殊俗。应戴接罹携葛强，
笑谈过市人隘坊。勿忆平山如岘首，
它日我名同不朽。有年公昔但吟诗，
无事君今姑饮酒。只忧我似蠹书鱼，
无复骧首鸣盐车。一麾傥许从方伯，
要着韎韦亲丈席。登临相与看刘公，
长啸犬羊空漠北。
题朱氏隐闲楼
陈郁（宋代）

卜筑虽城市，心安迹亦安。
一楼深自适，万事少相干。
月向重檐待，山於曲槛看。
门前车马客，未必识天宽。
赠张淡道人
徐逢原（宋代）

铁笛爱吹风月夜，夹衣能御雪霜天。
伊予试问行年看，笑指松筠未是坚。
忆李文正公次崔世兴符台韵 其一
顾清（明代）

碧山投老始成游，总为昭陵土一抔。片语不留身后计，一生长抱域中忧。

人非金石谁千古，世有神仙定十洲。欲识姓名传远近，遥天星斗大江流。
晓登万花川谷看海棠二首 其一
杨万里（宋代）

夜雨朝晴花睡馀，海棠倾国万花无。馆娃一样三千女，露滴燕脂洗面初。
题灵岩寺
孔舜思（宋代）

忽从平地出尘笼，亲到诸天释梵宫。
却悟冗宫长役物，争如大士日谈空。
山横青壁千层合，泉迸丹崖一线通。
幽鸟静啼人外境，疏钟不堕世间风。
目无可欲猿猱伏，心绝微尘冰鉴融。
自恨无缘陪宴坐，它生愿效种松翁。
留别损之大士
毕仲游（宋代）

去去南州远，无人可问禅。牵怀从此日，聚首在何年。

水落城东路，风清淮上船。我心须自写，弹断古琴弦。
晚步溪山堂下
韩淲（宋代）

晓园经雨润，饮罢过溪边。灯火三家市，樯竿独客船。

傍崖支径去，设席得茶煎。寄语同来者，兹游亦自便。
早炊新林望见锺山
杨万里（宋代）

辞奉锺山一月前，如何知我北归轩。
不通姓字殷懃甚，忽到新林野店边。
五日晨兴说既济彖殊惬因古调
钱时（宋代）

端平元年初复古，欢喜群生脱危阻。
蚕香麦熟喧里闾，蒲糁艾花照樽俎。
我本宜俗俗不宜，未学痴儿□蝇虎。
朝来一撤既济户，此时欣然对端午。
浣溪沙
吕渭老（宋代）

彩选骰儿隔袖拈。整钗微见玉纤纤。夜寒窗外更垂帘。

好事灯花双作蕊，照人月影入斜檐。新愁日日座中添。
题刘伯山蕃殖图二首
杨万里（宋代）

黄云翠荚杂玄珠，上熟今年不负渠。
说似田家早收拾，一番风雨一番跦。
秋咏
俞桂（宋代）

吟轴卷还开，行歌兴尽回。
买花浇换叶，开么扫苍苔。
巾学凉纱样，衣从薄苧裁。
潘郎羞鬓白，多是为秋来。
缘识
宋太宗（宋代）

孤云野鹤镇常闲，随宜自在杳冥间。
杉松高拔千万尺，寒泉引望峭青山。
大道烟霞看更远，将临少峤叩玄关。
知之修炼凡超圣，岁月空深不易攀。
南溪为徐望之作其人善小儿医
谢迁（明代）

南溪真趣更如何，四面峰峦拥翠螺。径藓雨深妨采药，屋茅风破漫牵萝。

闭门弦诵知音少，插架方书活幼多。老兴寻幽殊不浅，蓝舆特许为君过。
反贾客乐（乐府有贾客乐，今反之）
刘驾（唐代）

无言贾客乐，贾客多无墓。行舟触风浪，尽入鱼腹去。

农夫更苦辛，所以羡尔身。
庐陵舟行
吕本中（宋代）

雨过归云山更昏，时闻鸡犬闹江村。风攲船侧收帆幅，浪拍堤平没石痕。

忧患积年身益勌，功名他日志空存。又看秋色飞红叶，故国归期未可论。
项羽
梅尧臣（宋代）

羽以匹夫勇，起于陇亩中。
遂将五诸侯，三年成霸功。
天下欲灭秦，无不慕强雄。
秦灭责以德，豁达归沛公。
自矜奋私智，奔亡竟无终。
寒夜曲
周诗（明代）

少年离别不堪言，每听砧声欲断魂。
不是罗帏怨明月，向来愁绪怕黄昏。
怀嘉则宾父伯翼长文田叔仲初郑朗诸君
屠隆（明代）

相思公子住岩阿，岁岁衣裳剪薜萝。
水溅山花春屐冷，僧归湖雨暮钟多。
犬能爱客沿溪送，猿不惊人带月过。
讵用移文心自愧，云青沙白奈君何。
寄孙次聊
王之道（宋代）

归来啜菽得无愁，但觉官身不自由。
敢倩双鱼传尺素，要知一自似三秋。
射阳别后从新辟，幽谷公余获胜游。
尚忆龙盘分袂处，五更残月在山头。
和宋永兄围棋青字韵因成五绝
黄公度（宋代）

块然木石本无情，底事纷纷如许争。
天遣人间作仇敌，只缘黑白太分明。
石灰
释绍昙（宋代）

炉鞴亲从锻炼来，十分确硬亦心灰。
盖空王殿承渠力，合水和泥做一回。
和故人韵
文天祥（宋代）

人情嗟愈变，世法合何如。
气以心平定，才因意广疏。
时行或时止，无咎亦无誉。
第一严交际，琴绅敢不书。
送周颜游章贡
陈文蔚（宋代）

忆昔吾先师，慷慨歌远游。
超忽凌入荒，咫尺视九州。
东将征暘凌，挂衣扶桑头。
西不畏羊肠，而以摧其辀。
南辕有遐眺，直指百粤陬。
北驾何所之，亦欲穷燕幽。
堕地弧矢志，壮岁无不酬。
肯学鄙丈夫，拘剪守一丘。
今日因送子，歌此临清流。
江深不可极，负重万斛舟。
慨然动高兴，不作贾胡留。
发足真自此，行矣万里修。
倘或跨疲蹇，路长殊可忧。
愿言自努力，岁晚当遂谋。
江山有会意，寄书传置邮。
寄昌甫
韩淲（宋代）

深林蝉声咽残雨，又尔微炎起亭午。章泉幽流雨风寒，安得从之臂不羽。

江南田薄多旱苦，冥鸿孤高畏罗罟。洪河东倾一砥柱，云霏霏兮澹承宇。
赠笔工周永年二首
曾丰（宋代）

岂无毫忽补于时，用尽初心卒见遗。
不拔一毛徒自利，杨朱作计未为痴。
薄命佳人
苏轼（宋代）

双颊凝酥发抹漆，眼光入帘珠的皪。
故将白练作仙衣，不许红的污天质。
吴音娇软带儿痴，无限闲愁总未知。
自古佳人多命薄，闭门春尽杨花落。
卿勿言
李东阳（明代）

卿勿言，朕自思，南诏覆师君知知。
卿勿忧，朕自保，范阳弄兵苦知早。
卿邪谁邪高与杨，非姚非宋还非张。
有言如此尚知用，岂有药石针膏肓。
君知见咸阳老人能直谏，何曾得睹君王面。
邓端友临要阁五首 其三
陈渊（宋代）

谁家多竹门可款，临要阁前沙岸傍。谩道薰风能解愠，正应苍玉自生凉。